### Beslutning

Godkendt.

### Sagsfremstilling

## Resume og sagens baggrund

På baggrund af tidligere vedtaget vision for Kalundborg kommunes Rehabiliterings- og Træningscenter i Høng (Visionspapir fra ÆSU 31. august 2020), og med ønsket om at skabe en endnu stærkere faglig og rehabiliterende profil for centret, lægges der op til beslutning af en organisationsændring på Ældre/Sundhedsområdet hvor nuværende Trænings- og Rehabiliteringscenter i Høng lægges ind under Forebyggelse og Genoptræning.

## Indstillinger

Direktøren indstiller at forslag til organisationsændring godkendes.

## Behandling

Hovedudvalget, Ældre- og Sundhedsudvalget, Økonomiudvalget, Kommunalbestyrelsen.

## Sagsfremstilling

I udviklingen af det nære sundhedsvæsen, er der behov for til stadighed at kvalificere og justere de borgernære indsatser, for at levere de bedst mulige indsatser til borgerne.

Det er tidligere vedtaget at Rehabiliterings- og Træningscenteret i Høng skal fungere, så alle borgere i Kalundborg Kommune kan gives et nært døgnbehandlingstilbud i akut opståede situationer og undgå forebyggelige og effektløse indlæggelser. Centeret skal også rumme rehabiliterings- og træningstilbud til alle borgere på planlagt døgnophold. (Se bilag 1: Vision for Kalundborg Kommunes Rehabiliterings- og Træningscenter i [adresse])

Udviklingen og visionen ønskes nu understøttet af en organisationsændring, der kan sætte fokus på en endnu stærkere faglig og rehabiliterende profil for Trænings- og Rehabiliteringscenter i Høng (TRC, navn vedtaget med godkendelse af handleplan for hjerneskadeindsatsen, april 2023).

Organisationsændringen skal fremme tværfaglige indsatser, der skal være med til at sikre et højt fagligt miljø, med både organisatorisk- og borgeroplevet kvalitet. Organisering, profil og værdier for Trænings- og Rehabiliteringscentret i Høng er beskrevet i bilag 2 (Oplæg til fremtidig organisering af TRC).

Der lægges op til, at TRC lægges ind under Forebyggelse og Genoptræning, hvor der i forvejen er et stort fokus på det rehabiliterende arbejde. Ved sammenlægningen kan udvikling af faglighed, og sammenhængskraften i de plejefaglige og terapeutfaglige indsatser forstærkes under en fælles ledelse. Ligeledes kan ressourcer og kompetencer bedre udnyttes på tværs.

Der ønskes med organisationsændringen også at kigge ind i en visiteringsmodel til døgnpladserne, der skal understøtte bedst mulig anvendelse af TRC’s ressourcer og kompetencer. Dette skal samtidig medvirke til en bevægelse mod ikke at institutionalisere de midlertidige pladser, men fremme en bevægelse mod sundhed i hjemmet.

## Økonomiske konsekvenser

Der er ingen økonomiske konsekvenser ved selve organisationsændringen. En ændring af visitationspraksis kan have betydning for arbejdspraksis og sted for enkelte medarbejdere.

### Sagens forløb

12-12-2023 Hovedudvalget
Anbefales.
08-01-2024 Ældre- og Sundhedsudvalget
Anbefales.
24-01-2024 Økonomiudvalget
Anbefales.